Joseph Caruana ta’ 61 sena, miet peress li kellu ksur f’rasu, emoreġija fil-moħħ u tir f’dahru. Din hija l-konklużjoni tar-rapport tal-awtopsja li għamlu t-tobba Ali Safraz u Maria Camilleri Podestà li kien ippreżentat lill-Qorti llum hekk kif kompliet tinstema’ l-kumpilazzjoni ta’ Godwin Scicluna ta’ 52 sena, mixli bil-qtil ta’ Caruana. Il-każ kien seħħ fis-27 ta’ Ottubru 2013. Scicluna qed jiġi mixli li qatel lil Caruana, li jiġi missier is-sieħba tiegħu, Simone Caruana. L-akkużat qed jiġi mixli wkoll bl-attentat ta’ qtil ta’ Simone Caruana u ta’ tnejn mit-tfal tagħhom li għandhom tliet snin u ħames snin rispettivament. Fis-seduta tal-lum xehed ukoll it-Tabib Mario Scerri li qal li mar fuq il-post wara li seħħ l-inċident. Qal li kien jidher li kienet seħħet kommossjoni fil-bitħa u li kien hemm ‘trail’ ta’ demm minn fejn mexa l-vittma, li spiċċa ntlaqat b’tir fis-sinsla ta’ dahru. It-tabib Scerri qal li kellu ġrieħi f’rasu, li kkaġunawlu emoreġija. Żied jgħid li jista’ jagħti l-kas li l-vittma ngħata daqqiet bis-senter li ġie sparat. Min-naħa l-oħra, it-tarbija ntlaqtet f’idejha u dirgħajha biċ-ċomb li ġie sparat. Simone Caruana ntlaqtet f’sidirha u kellha leżjoni ta’ ferita gravi. L-imputat ma kellu l-ebda ġrieħi. Il-kirurgu tal-qalb, Kevin John Schembri, xehed li fil-każ ta’ Simone Caruana kien hemm ‘penetrated injury’ fis-sider, bil-balla tieqaf ħdejn il-qalb. Qal li ordna ultrasound tal-qalb fuq il-pazjenta u rriżulta li l-qalb ma kienitx mittiefsa mill-balla. Għaldaqstant wara li kkonsulta mal-ispeċjalista tal-qalb Alex Manche, iddeċieda li ma joperahiex u jżommha taħt osservazzjoni.